เจ๊งข้าว8แสนล้าน
คลังปิดบัญชีจำนำข้าว เผยผลขาดทุนปี '58 เพิ่มไม่ถึงแสนล้านบาท แต่เมื่อรวมผลขาดทุนในโครงการรับจำนำข้าวอยู่ที่ 7.5-8 แสนล้านบาท
9 มี.ค. 2559

คลังปิดบัญชีจำนำข้าว เผยผลขาดทุนปี '58 เพิ่มไม่ถึงแสนล้านบาท แต่เมื่อรวมผลขาดทุนในโครงการรับจำนำข้าวอยู่ที่ 7.5-8 แสนล้านบาท
นายสมชัย สัจจพงษ์ ปลัดกระทรวงการคลัง ในฐานะประธานคณะอนุกรรมการปิดบัญชีโครงการรับจำนำข้าว เปิดเผยว่า ในวันที่ 8 มี.ค. ได้รายงานสรุปผลการปิดบัญชีโครงการรับจำนำข้าวงวดวันที่ 30 ก.ย. 2558 ให้ พล.อ.ประยุทธ์ จันทร์โอชา นายกรัฐมนตรี ในฐานะประธานคณะกรรมการนโยบายและบริหารจัดการข้าว (นบข.) รับทราบ โดยผลขาดทุนมีไม่ถึง 1 แสนล้านบาท และยืนยันว่าไม่มีข้าวหาย
รายงานข่าวจากกระทรวงการคลัง ระบุว่า การสรุปผลขาดทุนจากโครงการรับจำนำข้าวเปลือกตั้งแต่ปี 2547-2557 จำนวน 15 โครงการ ณ วันที่ 22 พ.ค. 2557 มีผลขาดทุนรวมกันกว่า 6.87 แสนล้านบาท ในจำนวนนี้แยกเป็นผลขาดทุนสมัยรัฐบาลยิ่งลักษณ์กว่า 5.18 แสนล้านบาท ที่เหลือเป็นโครงการก่อนรัฐบาล ยิ่งลักษณ์อีกกว่า 1.63 แสนล้านบาท เมื่อรวมของใหม่ในปี 2558 ที่คาดว่าจะขาดทุนเพิ่มอีกไม่ถึง 1 แสนล้านบาท ทำให้ ผลขาดทุนทุกโครงการรวมกันล่าสุดน่าจะอยู่ที่ระดับไม่เกิน 7.5-8 แสนล้านบาท
ขณะเดียวกัน คณะอนุกรรมการฯ ได้เสนอรัฐบาลตั้งงบประมาณชดเชยภายใน 4 ปี ส่วนกำหนดการใช้คืนขึ้นอยู่กับรายได้ของรัฐ ส่วนการพิจารณารับผิดทางแพ่งนั้น ก็ขึ้นอยู่กับนายมนัส แจ่มเวหา อธิบดีกรมบัญชีกลาง ในฐานะประธาน ว่าจะใช้ข้อมูลการปิดบัญชีนี้มาประกอบเรียกความเสียหายหรือไม่
ภาพประกอบข่าว